Tolong jelaskan mengenai 9 Februari 1942 dari Garis masa kempen penaklukan Jepun di Tanah Melayu (Februari 1942) dalam bahasa melayu

Lt. Jen. Percival kini yakin serangan yang dilancarkan di bahagian Barat Laut Singapura adalah serangan sebenar dan bukan serangan olok-olok. Dia mengarahkan 12 Briged India untuk mengukuhkan pertahanan Bukit Panjang di Jalan Keat Hong. Briged ini terdiri dari 400 orang askar Argyll and Sutherland Highlanders dan dibantu oleh 150 askar Marin Diraja dan 440 orang askar infantri dari Batalion 4/19th Hyderabad yang baru tiba di Singapura dan masih belum cukup terlatih. Kedudukan ini adalah di sebelah kanan garisan Kranji-Jurong, satu garisan rabung dari arah utara ke selatan yang menjadi hulu Sungai Kranji dan Sungai Jurong. Kedudukan ini adalah rintangan semula jadi terakhir di kawasan Barat Laut Singapura.  10 buah pesawat pejuang Hawker Hurricane  Tentera Udara Diraja British (RAF) berlepas dari Kallang untuk memintas 84 buah pesawat Jepun dan berjaya menembak jatuh 8 buah pesawat pengebom Jepun tanpa mengalami apa-apa kerugian di pihak sendiri. Selepas dua misi penerbangan lain, pesawat-pesawat Hurricane yang masih tinggal diarahkan berundur ke Sumatra.